Prinášame niekoľko postrehov odborných žurnalistických kapacít Slovenska, ktoré vyjadrili v polovici roku 2005 svoje názory na Ružomberský hlas.

* Doc. PhDr. Jozef VATRÁL PhD., vedúci katedry žurnalistiky, Univerzita Komenského, Bratislava
- So záujmom som si preštudoval ostatné vydania regionálnych novín Ružomberský hlas (č. 1 - 5 / 2005 - pozn. red.). Ak je cieľom ich vydávania: 
- informovať občanov o dianí v meste a regióne, o plánoch a rozhodnutiach mestského úradu ako vydavateľa periodika, o dosiahnutých úspechoch ale aj problémoch,
- motivovať či zaangažovať čitateľov do rozvoja regiónu najmä poskytnutím priestoru pre informácie o úspešných riešeniach aktuálnych otázok, o vzniku nových potrebných služieb, o úspechoch jednotlivcov i kolektívov a tým nepriamo podporovať zdravú aktivitu i rivalitu,
- reprezentovať mesto a okolie voči externému prostrediu - ostatným mestám a regiónom Slovenska i zahraničiu,
- podporovať lojalitu občanov - upevňovať pozitívne pocity príslušnosti a stotožnenia sa so súčasnými i perspektívnymi záujmami mesta a regiónu,
- pôsobiť edukačne - populárno-náučnou formou oboznamovať čitateľov s mestskými a miestnymi vzdelávacími, kultúrnymi, turistickými aktivitami v záujme hlbšieho poznania   regionálnej a miestnej histórie, spoločenských a kultúrnych tradícií,
- pôsobiť relaxačne - poskytovať priestor na prezentáciu tém z oblasti využívania voľného času, zaujímavých záľub, športových aktivít,
- a v neposlednom rade poskytovať čitateľom a ďalším subjektom pestrý informačný a inzertný servis,
tak možno konštatovať, že Ružomberský hlas si svoje žurnalistické poslanie plní na veľmi dobrej úrovni. Ružomberský hlas prináša čitateľom aktuálnu, obsahovo-tematicky bohatú a žánrovo kultivovanú novinársku tvorbu v žurnalisticky profesionálnom formálnom grafickom stvárnení.
Názov Ružomberský hlas je vďaka svojej dlhoročnej existencii kvalitným erbom či obchodnou značkou, dobre identifikuje mesto i región.
Redakcii i Vám osobne želám veľa tvorivých úspechov, dobré i ostré pero a primerané personálne, materiálne a finančné zabezpečenie vydávania novín zo strany vydavateľa, priazeň najmä čitateľov, ale aj inzerentov a sponzorov. Informačný, motivačný, relaxačný, edukačný, reprezentačný či lojalitný potenciál Ružomberského hlasu je významný a v súčasnosti nezastupiteľný.

* Mgr. Vlasta HOCHELOVÁ, katedra žurnalistiky Univerzita Konštantína filozofa, Nitra, odborníčka na regionálnu žurnalistiku
- Hlavička periodika je umiestnená na tradičnom, a teda vhodnom mieste aj spolu s avízami, ktoré poskytujú čitateľovi informácie o určitých ťažiskových novinárskych príspevkoch. Z marketingového hľadiska má hlavička dobrý podtitul - NOVINY VÁŠHO DOMOVA, ktorý evokuje v čitateľovi blízkosť, rodinnú atmosféru.
Titulné strany všetkých poskytnutých čísiel majú v centre adekvátne veľké, farebné  fotografie s hlavnými titulkami. Celkovo pôsobia titulné strany dobrým dojmom, pochvalne sa možno vyjadriť aj k podtitulkom k hlavným témam, ktoré prinášajú výstižnejšiu charakteristiku a obsahovo vhodne dopĺňajú hlavné titulky.
Vzhľadom na fakt, že v periodiku pracujú iba dvaja ľudia, šéfredaktor a redaktorka, sú tieto regionálne noviny tematicky i žánrovo naozaj bohaté. Majú svoje pravidelné rubriky, dostatočne široké spravodajské pokrytie lokálnej problematiky, spoločenský servis a tiež zaujímavú publicistiku.

* Doc. ThDr. Peter OLEKŠÁK, PhD., zástupca vedúceho katedry žurnalistiky, Katolícka univerzita, Ružomberok
- Vývoj úrovne Ružomberského hlasu sledujem snáď od roku 1995. Musím zodpovedne povedať, že je viditeľný kvalitatívny rast týchto mestských novín, zvlášť v poslednom roku - dvoch. Mám možnosť z profesionálnych dôvodov sledovať takmer všetky regionálne a mestské noviny. Ružomberský hlas patrí medzi najnápaditejšie. Presahujú aj svoje vymedzenie: nie sú iba mestskými novinami, spájajú s Ružomberkom aj obce okresu, čo je ich pridanou hodnotou.
Mestské noviny nie sú nikde výnosným podnikom. Ale to ani nie je ich úlohou. Zarábať majú komerčné médiá. Verejnoprávne (a mestské noviny tu možno zarátať) majú slúžiť verejnosti. Investícia mesta do vlastných novín je prejavom úcty k svojim občanom. Prajem Ružomberskému hlasu veľa úspechov v službe občanom Ružomberka!

* PhDr. Anna LAJMONOVÁ, šéfredaktorka Naša Orava, Tvrdošín
- Ružomberský hlas sú novinami s výbornou grafikou, živým jazykom, dynamikou. Majú vlastnú tvár, stabilné rubriky, kontaktné titulky. Škoda, že ich vydavateľ alebo redakcia neprihlásili do 1. ročníka celoslovenskej súťaže Miestne noviny. Podľa mňa by na 100% získali jedno z prvých troch miest, a to by bol určite silný argument pre vydavateľa, že tieto noviny v Ružomberku majú opodstatnenie, pretože prihlásené tituly hodnotili odborníci.

* Mgr. Štefan DEBNÁR, šéfredaktor Žilinský večerník, Žilina, člen výboru Slovenskej asociácie novinárov
Ružomberský hlas má vysokú novinársku úroveň, perfektnú grafickú úpravu a aj primeraný náklad a čítanosť. Ružomberský hlas je Váš a pre Vás, a preto sa všetci všestranne snažte o jeho rast. Verím, že poslanecký zbor a vedenie mesta nájdu spôsob, ako vytvoriť Vašim novinám vhodné podmienky pre dobrú perspektívu a ďalší rast dvojtýždenníka.